SET ปิดเช้าบวก 9 จุด ตามตปท. หลัง”โควิด-19″คลี่คลาย-ราคาน้ำมันพุ่ง จับตาประชุมครม.บ่ายนี้
SET ปิดเช้าบวก 9 จุด ตามตปท. หลัง"โควิด-19"คลี่คลาย-ราคาน้ำมันพุ่ง จับตาประชุมครม.บ่ายนี้ โดยดัชนีช่วงเช้าปิดที่ระดับ 1,325.85 จุด เพิ่มขึ้น 8.74 จุด หรือ 0.66% มูลค่าการซื้อขาย 2.88 หมื่นล้านบาท
25 ส.ค. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,325.85 จุด เพิ่มขึ้น 8.74 จุด หรือ 0.66% มูลค่าการซื้อขาย 2.88 หมื่นล้านบาท
10 หุ้นดันดัชนีเช้านี้

ด้าน นายพิชัย เลิศสุพงศ์กิจ ผู้ช่วยกรรมการผู้จัดการฝ่ายการตลาด บล.ธนชาต เปิดเผยว่า ตลาดหุ้นไทยเช้านี้ปรับตัวขึ้นได้ในทิศทางเดียวกับตลาดหุ้นทั่วโลก โดยตลาดหุ้นในภูมิภาคเอเชียเช้านี้เคลื่อนไหวในแดนบวก เช่นเดียวกับตลาดสหรัฐฯ และตลาดในยุโรปที่ปรับตัวขึ้นได้ดีเมื่อคืนที่ผ่านมา ตอบรับสถานการณ์การแพร่ระบาดไวรัสโควิด-19 ที่ดูดีขึ้น หลังจากที่สหรัฐฯใช้พลาสมาที่มีโปรตีนภูมิคุ้มกัน (convalescent plasma) ในการรักษาผู้ป่วยโควิด-19 และยังเร่งรัดวัคซีนที่อยู่ในขั้นทดลองและพัฒนาโดยบริษัทแอสตร้าเซนเนก้าและมหาวิทยาลัยออกซ์ฟอร์ดในอังกฤษ เพื่อนำวัคซีนดังกล่าวมาใช้ในสหรัฐฯก่อนการเลือกตั้งในเดือนพ.ย.นี้
นอกจากนี้ ราคาน้ำมันได้ปรับตัวขึ้นหลังจากที่มีพายุเฮอร์ริเคนมาร์โค และพายุโซนร้อนลอรา กำลังเคลื่อนตัวผ่านอ่าวเม็กซิโก ทำให้เป็นแรงหนุนใหักับหุ้นในกลุ่มพลังงานมาช่วยประคองตลาดฯได้บ้าง อย่างไรก็ดี วอลุ่มเทรดตลาดโดยรวมไม่หนาแน่น จากที่เมื่อหุ้นปรับตัวขึ้นแรงก็เผชิญกับแรงขายทำกำไรออกมาด้วย
พร้อมให้ติดตามการประชุมคณะรัฐมนตรี (ครม.) วันนี้ จะมีเรื่อง”ภูเก็ตโมเดล”ออกมาหรือไม่ เพราะหากมีก็จะช่วยหุ้นในกลุ่มท่องเที่ยวได้อีกหลังจากที่ได้ปรับตัวขึ้นไปดีในช่วง 2 วันที่ผ่านมา อีกทั้งให้ติดตามความคืบหน้าวัคซีนต้านโควิด-19 และการทบทวนประมาณการของบริษัทจดทะเบียนต่อไปด้วย
สำหรับแนวโน้มการลงทุนในช่วงบ่ายนี้ นายพิชัย กล่าวว่า ตลาดฯคงจะแกว่งตัวในกรอบแนวรับ 1,319-1,315 จุด ส่วนแนวต้าน 1,326 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
MINT   มูลค่าการซื้อขาย  1,709.38 ล้านบาท  ปิดที่  22.50 บาท  เพิ่มขึ้น  0.60 บาท
STGT   มูลค่าการซื้อขาย  1,355.56 ล้านบาท  ปิดที่  69.75 บาท  ลดลง   5.25 บาท
AOT    มูลค่าการซื้อขาย  1,067.64 ล้านบาท  ปิดที่  57.00 บาท  เพิ่มขึ้น  0.25 บาท
CPALL  มูลค่าการซื้อขาย  1,019.81 ล้านบาท  ปิดที่  63.75 บาท  ลดลง   0.25 บาท
KBANK  มูลค่าการซื้อขาย    993.94 ล้านบาท  ปิดที่  87.00 บาท  เพิ่มขึ้น  3.75 บาท